इंडिया नहीं हिंदुस्तान हो नाम...इसके लिए साइकिल से 40 दिन में 1400KM चली
14 साल की वेद वंदिता बासु कोलकाता की रहने वाली हैं। वो देश का नाम सरकारी तौर पर इंडिया नहीं सिर्फ ‘हिंदुस्तान' करवाने की मुहिम पर हैं।
14 साल की वेद वंदिता बासु कोलकाता की रहने वाली हैं। वो देश का नाम सरकारी तौर पर इंडिया नहीं सिर्फ ‘हिंदुस्तान' करवाने की मुहिम पर हैं। क्योंकि संविधान में यह लिखा गया है कि ‘इंडिया दैट इज भारत’।
इस मुहिम के प्रति लोगों को जागरूक करने के लिए उन्होंने कोलकाता से दिल्ली तक साइकिल से यात्रा की। पापा के साथ साइकिल से इस सफर को तय करने में उन्हें 40 दिन लगे। अलग-अलग राज्यों और शहरों से गुजरने के दौरान वेद वंदिता के सामने कई अच्छे और बुरे पल आए।
दैनिक भास्कर के कॉलम ‘ये मैं हूं’ में वेद वंदिता और उनके कठिन सफर की कहानी….
नहीं चाहती कि लड़की होने की वजह से मुझे कोई कमजोर समझे 
मेरी उम्र 14 साल है। अभी कुछ ही दिन पहले ही मैंने 9वीं की फाइनल परीक्षा पास की है। फिर स्कूल में गर्मी की छुट्टी हो गई। घर में हम दो भाई बहन हैं। भाई मुझसे बड़े हैं।
जब भी मैं कहीं बाहर जाने की बात करती हूं; मां मेरी लिए चिंतित हो जाती हैं। जबकि भैया को इसकी पूरी छूट है। शायद लड़की होने की वजह से लोग मुझे कमजोर समझते हैं। उन्हें लगता है कि बाहर जाने से मेरी सुरक्षा को खतरा हो सकता है।
इसीलिए मैंने मन ही मन सोच लिया कि कुछ ऐसा करके दिखाऊंगी कि लोग मुझे कमजोर समझना बंद कर दें।
कोलकाता में दोस्तों के साथ मॉल और मूवी जाने पर मां चिंता करती हैं। लेकिन आज मैं कोलकाता से दिल्ली साइकिल चलाकर आई हूं। पापा के साथ 1500 किलोमीटर का सफर 40 दिन में तय किया है।
इस सफर में धूप, बरसात, प्यार, ताने, थकान जैसी तमाम अच्छी-बुरी चीजें सामने आईं। लेकिन मैंने सफर पूरा किया। अब मैं कोलकाता लौटने की तैयारी कर रही हूं। उम्मीद है मां या कोई भी अब मेरे घर से बाहर निकलने पर मेरी इतनी चिंता नहीं करेगा और मुझे भी भाई जितनी छूट मिलेगी।
कुछ दिन पहले ही सीखी थी साइकिल
मैंने अपने बड़े भाई से कुछ दिन पहले ही साइकिल चलानी सीखी थी। गली में चलाते हुए भी डर लगता था। लेकिन अब मैं कोलकाता से दिल्ली साइकिल चलाकर आई हूं। अब तो ऐसा लग रहा है कि मैं साइकिल से कहीं भी जा सकती हूं।
स्टोरी में आगे बढ़ने से पहले पोल के माध्यम से अपनी राय साझा करते चलें....
अंग्रेजों का दिया नाम मुझे पसंद नहीं
मुझे इतिहास में काफी रुचि है। बंगाल से हूं तो यहां के क्रांतिकारियों की कहानियां सुनकर बड़ी हुई हूं। स्कूल में बताया जाता कि हमारे देश का नाम ‘इंडिया’ है। जबकि आजादी के लिए लड़ने वाले हमारे क्रांतिकारी कभी अपने देश को ‘इंडिया’ नहीं कहते थे। ये अंग्रेजों का दिया हुआ नाम है।
आजादी के आंदोलन में ‘जय हिंद’, ‘हिंदुस्तान जिंदाबाद’ या ‘भारत माता की जय’ के नारे लगाए जाते थे।
मैं हमेशा लोगों से कहती हूं कि अपने देश का नाम भारत, हिंदुस्तान या हिंद देश हो न कि इंडिया। फिर जब मैंने साइकिल से कोलकाता से दिल्ली तक का सफर तय करने का इरादा किया तो पूरे रास्ते लोगों को इस बारे में जागरूक करती गई।
पापा बने मुश्किल सफर के साथी, मेरे साथ दिल्ली आए
स्कूल में गर्मी की छुट्टी हुई तो सोच रही थी कि क्या किया जाए। कहीं घूमने जाने का मन था। तभी मैंने पापा को साइकिल वाला आइडिया बताया। पापा ने हमेशा की तरह मेरी बात मान ली। लेकिन साथ ही यह भी कह दिया कि मैं भी तुम्हारे साथ चलूंगा।
मैंने कहा ठीक है; मैं साइकिल चलाऊंगी और आप कार से मेरे साथ रहना। लेकिन पापा बोले तुम साइकिल से और मैं कार से, ऐसा नहीं होगा। इसके बाद पापा ने भैया वाली साइकिल उठाई और मैंने अपनी; फिर हम दोनों इस लंबे सफर पर निकल गए।
लोगों के घरों में रुकती और मंदिरों में करती आराम
कोलकाता से दिल्ली तक का मेरा सफर बहुत प्लानिंग के साथ नहीं शुरू हुआ था। आपस में राय मशविरा करने के बाद हम बाप-बेटी निकल बस मन बनाकर निकल पड़े थे। ऐसे में रास्ते में कई दिक्कतें भी आईं।
कहीं मैप देखकर रास्ता पता करती तो कहीं किसी से पूछना पड़ता। कभी किसी ने अपने घर में पनाह दी तो कभी होटल लेना पड़ा। रास्ते में आने वाले मंदिरों पर रुक कर आराम करती। दुकानों पर रुककर लोगों से बातें करती। उन्हें अपने सफर का मकसद समझाती।
ड्राइवर ने खुश होकर हाथ पर रखे 500 रुपए
सफर शुरू करने के 10 दिन बाद मैं झारखंड की सीमा पारकर बिहार पहुंची। उन दिनों धूप काफी तेज थी। गर्मी और लू से बचने के लिए मैं सुबह-शाम साइकिल चलाती और दोपहर किसी मंदिर, ढाबे या दुकान पर रूककर आराम करती।
एक दिन मैं और पापा एक ढाबे के बाहर रुके थे। तभी एक ट्रक ड्राइवर उतरकर आया और बोला कि मैं दूसरी बार आपलोगों को देख रहा हूं। मैंने कोलकाता जाते हुए और अब आते हुए भी आपको साइकिल पर देखा। आप इतनी दूर साइकिल से क्यों जा रही हैं? बस या ट्रेन क्यों नहीं?
इसके बाद मैंने उस ड्राइवर को अपने इस पूरे सफर का मकसद और अपनी मंजिल के बारे में बताया। ये सब सुनकर वह ड्राइवर काफी खुश हुआ। उसने मेरे हाथ पर 500 रुपए रखते हुए कहा कि ये मेरा आशीर्वाद है। मैं उन्हें मना नहीं कर पाई। उस ड्राइवर अंकल के स्नेह ने मुझे आगे बढ़ने की ताकत दी।
कई बार सहने पड़े ताने
ऐसा नहीं था कि हमारे सफर के दौरान सब कुछ अच्छा ही हुआ। कई ऐसे भी मौके आए जब लोगों ने ताने दिए। कई बार तो मेरे सामने ही लोगों ने मेरे पापा को कहा कि छोटी सी बच्ची को लेकर कहां चले आए हो। लेकिन उन्हें पता नहीं था कि पापा ये सब मेरे कहने पर ही कर रहे हैं।
लोग देश का नाम करना चाहते हैं, मैं नाम बदलना चाहती हूं
कई लोगों का सपना होता है कि वो देश का नाम रोशन करें। मैं भी ऐसा चाहती हूंय़। मुझे मैथ और डांस में रूचि है। इसी में कुछ बेहतर करना चाहती हूं। लेकिन क्या करना है इसके बारे में बहुत नहीं सोच रही। फिलहाल मैं अपनी 10वीं की परीक्षा की तैयारी करूंगी। अपने बारे में प्लानिंग से पहले मैं चाहती हूं कि हमारे देश का नाम बदले और उस नाम पर लगे गुलामी की निशानी मिटे।
कोलकाता लौटने के बाद कुछ नई चीजें शुरू करूंगी
अपने इस पूरे सफर में मैंने कई प्रमुख नेताओं से भी मिली। पूर्व राष्ट्रपति रामनाथ कोविंद से लेकर रक्षा मंत्री राजनाथ सिंह और नितिन गडकरी जैसे नेताओं ने मेरे इस मुहिम की सराहना की। मुझे मिलने बुलाया।
अपने शहर कोलकाता लौटने के बाद मैं स्कूल में अपने दोस्तों की अपने सफर की कहानी सुनाऊंगी। लड़कियों को तो खासतौर से बताऊंगी ताकि वो खुद को कभी कमजोर समझने की गलती न करें।
सफर के अनुभवों की कमी भी मुझे खलेगी। कोलकाता से दिल्ली आने के दौरान मैंने लोगों के घरों में और ढाबों में अलग-अलग तरह का खाना खाया। मैं बंगाल से हूं, बावजूद इसके मुझे मछली बिल्कुल भी पसंद नहीं। कोलकाता जाने के बाद मैं इससे नहीं बच पाऊंगी।
खैर; उम्मीद है मैं और पापा अगली छुट्टी में किसी और लंबे और मुश्किल सफर पर निकल जाएं और वहां के खाने का आनंद लेंगे।